CELEX ID: 32011R0407
Publication Date: 2011-04-27

Document Text:
KOMISJONI MÄÄRUS (EL) nr 407/2011,
27. aprill 2011,
millega muudetakse Euroopa Parlamendi ja nõukogu määrust (EÜ) nr 661/2009 mootorsõidukite, nende haagiste ning nende jaoks ette nähtud süsteemide, osade ja eraldi seadmestike tüübikinnitust käsitlevate teatavate ÜRO Euroopa Majanduskomisjoni eeskirjade lisamise osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid, (1) eriti selle artikli 14 lõiget 1,
ning arvestades järgmist:
(1)
Nõukogu otsusega 97/836/EÜ ühines Euroopa Liit ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist (1958. aasta muudetud kokkulepe) (2).
(2)
Otsusega 97/836/EÜ ühines liit ka ÜRO EMK eeskirjadega nr 1, 3, 4, 6, 7, 8, 10, 11, 12, 13, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 58, 66, 73, 77, 79, 80, 87, 89, 90, 91, 93, 97, 98, 99, 100 ja 102.
(3)
Nõukogu 28. veebruari 2000. aasta otsusega ühines liit ÜRO EMK eeskirjaga nr 110, milles käsitletakse kütusena surumaagaasi (CNG) kasutavate mootorsõidukite eriosade tüübikinnitust ning mootorsõidukite tüübikinnitust seoses tüübikinnituse saanud eriosade paigaldamisega surumaagaasi (CNG) kasutamiseks asjaomaste mootorsõidukite kütusena.
(4)
Nõukogu otsusega 2000/710/EÜ (3) ühines liit ÜRO EMK eeskirjaga nr 67 kütusena veeldatud naftagaasi kasutavate mootorsõidukite eriseadmete tüübikinnituse kohta.
(5)
Nõukogu 7. novembri 2000. aasta otsusega ühines liit ÜRO EMK eeskirjaga nr 112, mis käsitleb ühtseid sätteid mootorsõidukite selliste esilaternate tunnustamise kohta, mis kiirgavad asümmeetrilist lähituld või kaugtuld või mõlemat ja on varustatud hõõglampide ja/või LED-moodulitega.
(6)
Nõukogu otsusega 2001/395/EÜ (4) ühines liit ÜRO EMK eeskirjaga nr 13H, mis käsitleb sõiduautode osa tüübikinnitust seoses pidurisüsteemiga.
(7)
Nõukogu otsusega 2001/505/EÜ (5) ühines liit ÜRO EMK eeskirjaga nr 105 ohtlike kaupade veoks kasutatavate sõidukite tunnustamise kohta, pidades silmas nende konstruktsiooni eripärasid.
(8)
Nõukogu 29. aprilli 2004. aasta otsusega ühines liit ÜRO EMK eeskirjaga nr 116, mis käsitleb ühtseid tehnonõudeid seoses mootorsõidukite kaitsega omavolilise kasutamise eest, ning ÜRO EMK eeskirjaga nr 118, mis käsitleb ühtseid tehnonõudeid seoses teatavate kategooriate mootorsõidukite siseehituses kasutatavate materjalide põlemiskäitumisega.
(9)
Nõukogu 14. märtsi 2005. aasta otsusega ühines liit ÜRO EMK eeskirjaga nr 121, milles käsitletakse ühtseid sätteid sõidukite tüübikinnituseks seoses käsijuhtimisseadiste, märgutulede ja näidikute asukohtade ning tähistusega, ning ÜRO EMK eeskirjaga nr 122, milles käsitletakse M-, N- ja O-kategooria sõidukite tüübikinnituse ühtseid tehnonõudeid olenevalt nende sõidukite küttesüsteemidest.
(10)
Nõukogu otsusega 2005/614/EÜ (6) ühines liit ÜRO EMK eeskirjaga nr 94, mis käsitleb sõidukite tüübikinnituse sätteid seoses sõidukites viibijate kaitsmisega laupkokkupõrke korral, ja eeskirjaga nr 95, mis käsitleb sõidukite tüübikinnituse sätteid seoses nendes viibijate kaitsega külgkokkupõrke korral.
(11)
Nõukogu otsusega 2006/364/EÜ (7) kiitis liit heaks ÜRO EMK eeskirja nr 123, mis käsitleb mootorsõidukite kohanduvate esitulede süsteemide tüübikinnitust.
(12)
Nõukogu otsusega 2006/444/EÜ (8) ühines liit ÜRO EMK eeskirjaga nr 55, mis käsitleb autorongide mehaaniliste haakeseadiste osade tüübikinnitust.
(13)
Nõukogu otsusega 2006/874/EÜ (9) ühines liit ÜRO EMK eeskirjaga nr 107, mis käsitleb M2- või M3-kategooria sõidukite tüübikinnituse ühtseid sätteid seoses nimetatud sõidukite üldehitusega.
(14)
Nõukogu otsusega 2007/159/EÜ (10) kiitis liit heaks ÜRO EMK eeskirja nr 125, mis käsitleb mootorsõidukite tüübikinnitust seoses mootorsõidukijuhi eesmise vaateväljaga.
(15)
Nõukogu otsusega 2009/433/EÜ (11) ühines liit ÜRO EMK eeskirjaga nr 61, mis käsitleb tarbesõidukite tüübikinnituse ühtseid sätteid seoses kabiini tagapaneelist eespool asuvate eenduvate osadega.
(16)
Vastavalt Euroopa Parlamendi ja nõukogu 5. septembri 2007. aasta direktiivile 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv), (12) on sõidukitootjatel, kes soovivad saada oma süsteemidele, osadele või eraldi seadmestikele tüübikinnitust, valik, kas täita vastavasisuliste direktiivide või vastavate ÜRO EMK eeskirjade nõudeid. Enamik sõidukiosi käsitlevate direktiivide nõuetest on üle võetud vastavatest ÜRO EMK eeskirjadest. Tehnika arenedes muudetakse ÜRO EMK eeskirju pidevalt ja ka asjaomaseid direktiive tuleb korrapäraselt ajakohastada, et nad oleksid vastavate ÜRO EMK eeskirjade sisuga kooskõlas. Et vältida seda topelttööd, soovitas kõrgetasemeline töörühm CARS 21 asendada mitu direktiivi vastavate ÜRO EMK eeskirjadega.
(17)
Võimalus kohaldada EÜ sõidukite tüübikinnituseks kohustuslikus korras ÜRO EMK eeskirju ja asendada liidu õigusaktid nende ÜRO EMK eeskirjadega on ette nähtud direktiiviga 2007/46/EÜ. Vastavalt määrusele (EÜ) nr 661/2009 loetakse tüübikinnitust, mis on antud kohustuslikus korras kohaldatava ÜRO EMK eeskirja alusel, nimetatud määruse ja selle rakendusmeetmete kohaseks EÜ tüübikinnituseks.
(18)
Liidu õigusaktide asendamine ÜRO EMK eeskirjadega aitab vältida kattuvust mitte üksnes tehnonõuete alal, vaid ka sertifitseerimises ja haldusmenetlustes. Lisaks parandab vahetult rahvusvaheliselt kokkulepitud normidel põhinev tüübikinnitus turulepääsu kolmandates riikides, eelkõige riikides, mis on ühinenud 1958. aasta muudetud kokkuleppega, ning see parandab liidu tootmisharu konkurentsivõimet.
(19)
Seepärast on määruses (EÜ) nr 661/2009 ette nähtud mitme direktiivi tühistamine, mis käsitlevad mootorsõidukite, nende haagiste ning nende jaoks ette nähtud süsteemide, osade ja eraldi seadmestike tüübikinnitust ning mis nimetatud määruse kohase EÜ tüübikinnituse otstarbel tuleks asendada vastavate ÜRO EMK eeskirjadega.
(20)
Sel põhjusel on asjakohane lisada määruse (EÜ) nr 661/2009 IV lisasse, kus on loetletud ÜRO EMK eeskirjad, mille kohaldamine on kohustuslik, ÜRO EMK eeskirjad nr 1, 3, 4, 6, 7, 8, 10, 11, 12, 13, 13H, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 55, 58, 61, 66, 67, 73, 77, 79, 80, 87, 89, 90, 91, 93, 94, 95, 97, 98, 99, 100, 102, 105, 107, 110, 112, 116, 118, 121, 122, 123 ja 125.
(21)
Seepärast tuleks määrust (EÜ) nr 661/2009 vastavalt muuta.
(22)
Käesoleva määruse lisas loetletud ÜRO EMK eeskirju tuleks kohaldada vastavalt määruse (EÜ) nr 661/2009 artiklis 13 sätestatud rakendamiskuupäevadele.
(23)
Käesolevas määruses sätestatud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 661/2009 IV lisa asendatakse käesoleva määruse lisaga.
Artikkel 2
1. Kui lõigetest 2, 3 ja 4 ning artiklist 4 ei tulene teisiti, kohaldatakse lisas loetletud ÜRO EMK eeskirju koos nende muudatuste seeriate ja täiendustega uute sõiduki- ja haagisetüüpide ning nende jaoks ette nähtud süsteemide, osade ja eraldi seadmestike EÜ tüübikinnituseks alates 1. novembrist 2012.
2. Alates 1. novembrist 2011 kohaldatakse ÜRO EMK eeskirja nr 13H täiendust nr 9 (13) uute M1-kategooria sõidukitüüpide EÜ tüübikinnituseks.
3. Alates 1. novembrist 2011 kohaldatakse ÜRO EMK eeskirja nr 13 muudatuste seeria nr 11 täiendust nr 3 (14) või ÜRO EMK eeskirja nr 13H täiendust nr 9 uute N1-kategooria sõidukitüüpide EÜ tüübikinnituseks.
4. Alates määruse (EÜ) nr 661/2009 V lisa tabelis 1 sätestatud rakendamiskuupäevadest kohaldatakse ÜRO EMK eeskirja nr 13 muudatuste seeria nr 11 täiendust nr 3 uute M2-, M3-, N2-, N3-, O3- ja O4-kategooria sõidukitüüpide EÜ tüübikinnituseks seoses nende elektroonilise stabiilsuskontrollisüsteemiga.
Artikkel 3
1. Kui lõigetest 2 ja 3 ning artiklist 4 ei tulene teisiti, kohaldatakse lisas loetletud ÜRO EMK eeskirju koos nende muudatuste seeriate ja täiendustega uute sõidukite ja haagiste registreerimisel, müügil ja kasutuselevõtul ning nende jaoks ette nähtud süsteemide, osade ja eraldi seadmestike müügil ja kasutuselevõtul alates 1. novembrist 2014.
2. Alates 1. novembrist 2014 kohaldatakse ÜRO EMK eeskirja nr 13 muudatuste seeria nr 11 täiendust nr 3 või ÜRO EMK eeskirja nr 13H täiendust nr 9 uute N1-kategooria sõidukitüüpide registreerimisel, müügil ja kasutuselevõtul.
3. Alates määruse (EÜ) nr 661/2009 V lisa tabelis 2 sätestatud rakendamiskuupäevadest kohaldatakse ÜRO EMK eeskirja nr 13 muudatuste seeria nr 11 täiendust nr 3 seoses uute M2-, M3-, N2-, N3-, O3- ja O4-kategooria sõidukite elektroonilise stabiilsuskontrollisüsteemiga nende sõidukite registreerimisel, müügil ja kasutuselevõtul.
Artikkel 4
1. Ilma et see piiraks lõike 2 sätete kohaldamist, kohaldatakse ÜRO EMK eeskirja nr 100 muudatuste seeriat 00 (15) kogu sõidukit hõlmavaks EÜ tüübikinnituseks kooskõlas direktiiviga 2007/46/EÜ ning sõiduki EÜ tüübikinnituseks seoses selle elektriohutusega alates 1. maist 2011, mis on osutatud käesoleva määruse artiklis 5.
2. Alates 1. jaanuarist 2012 kohaldatakse ÜRO EMK eeskirja nr 100 muudatuste seeriat 00 uute sõidukite registreerimisel, müügil ja kasutuselevõtul.
3. Alates 4. detsembrist 2012 kohaldatakse ÜRO EMK eeskirja nr 100 muudatuste seeriat 01 (16) kogu sõidukit hõlmavaks EÜ tüübikinnituseks kooskõlas direktiiviga 2007/46/EÜ ning sõiduki EÜ tüübikinnituseks seoses selle elektriohutusega.
Artikkel 5
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. aprill 2011

EuroVoc Classification:
Level 1: 100158
100154
100144
Level 2: 100238
100261
100175
Level 3: 525
2015
3641
All Concepts: 1252
2897
4654
5234
5235
848